U-I-10/14, Up-32/14
Datum: 2014-04-25T00:00:00.000+02:00
ecli: ECLI:SI:USRS:2014:U.I.10.14
vrsta: zakon															posamični akt
zadeva: ocena ustavnosti in zakonitosti predpisov in drugih splošnih aktov															ustavna pritožba
objavljeno: Neobjavljeno | 25.04.2014
dokument: US30414
akt: Ustavna pritožba zoper odgovor Zavoda za pokojninsko in invalidsko zavarovanje Slovenije na tožbo št. 8037974 z dne 9. 12. 2013 

Zakon o socialno varstvenih prejemkih (Uradni list RS, št. 61/10, 40/11, 14/13 in 99/13) (ZSVarPre), 68. čl.

Zakon o pokojninskem in invalidskem zavarovanju (Uradni list RS, št. 96/12 in 39/13) (ZPIZ-2), 27. čl.
resitev: zavrženje															zavrženje
izrek: Ustavna pritožba zoper odgovor Zavoda za pokojninsko in invalidsko zavarovanje Slovenije na tožbo št. 8037974 z dne 9. 12. 2013 se zavrže.

Pobuda za začetek postopka za oceno ustavnosti 68. člena Zakona o socialno varstvenih prejemkih (Uradni list RS, št. 61/10, 40/11, 14/13 in 99/13) in 27. člena Zakona o pokojninskem in invalidskem zavarovanju (Uradni list RS, št. 96/12 in 39/13) se zavrže.
stavek: Izpodbijani akt ni posamičen akt, s katerim je bilo odločeno o pritožnikovi pravici ali obveznosti, zato ustavna pritožba zoper takšen akt ni dopustna.
 
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
odlocitev: sklep
geslo: 1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.4.52.1 - Ustavno sodstvo - Postopek - Procesne predpostavke v postopku ustavne pritožbe - Akt, ki ne more biti predmet ustavne pritožbe.
podlaga: Člen 25.3, 55.b.1.1, Zakon o Ustavnem sodišču [ZUstS]
vlagatelj: Majda Barič, Črnomelj
datum_vloge: 2014-01-08T23:00:00.000Z
datum_odlocitve: 2014-04-24T22:00:00.000Z

# U-I-10/14-8

# Up-32/14-7

25. 4. 2014

## SKLEP

Ustavno sodišče je v postopkih za preizkus pobude in ustavne pritožbe Majde Barič, Črnomelj, na seji 25. aprila 2014

sklenilo:

**Ustavna pritožba zoper odgovor Zavoda za pokojninsko in invalidsko zavarovanje Slovenije na tožbo št. 8037974 z dne 9. 12. 2013 se zavrže.**

**Pobuda za začetek postopka za oceno ustavnosti 68. člena Zakona o socialno varstvenih prejemkih (Uradni list RS, št. 61/10, 40/11, 14/13 in 99/13) in 27. člena Zakona o pokojninskem in invalidskem zavarovanju (Uradni list RS, št. 96/12 in 39/13) se zavrže.**

## OBRAZLOŽITEV

Center za socialno delo je na podlagi 68. člena Zakona o socialno varstvenih prejemkih (v nadaljevanju ZSVarPre) ugotovil, da pritožnica, prej prejemnica državne pokojnine, ne izpolnjuje pogojev po ZSVarPre za preoblikovanje njene pravice v pravico do socialno varstvenih prejemkov. Zahtevala je priznanje pravice do starostne pokojnine po 27. členu Zakona o pokojninskem in invalidskem zavarovanju (v nadaljevanju ZPIZ-2), vendar je Zavod za pokojninsko in invalidsko zavarovanje Slovenije njeno zahtevo zavrnil. Zoper takšno odločitev je sprožila socialni spor. Z ustavno pritožbo izpodbija odgovor Zavoda na njeno tožbo.

Pritožnica hkrati z ustavno pritožbo vlaga pobudo za začetek postopka za oceno ustavnosti 68. člena ZSVarPre in 27. člena ZPIZ-2. Navaja, da ji je bila državna pokojnina odvzeta, ker ima premoženje, starostna pokojnina pa ji ni bila priznana, čeprav je plačevala prispevke.

Ustavno sodišče je ustavno pritožbo zavrglo, ker izpodbijani odgovor na tožbo ni posamični akt državnega organa, organa lokalne skupnosti ali nosilca javnih pooblastil, s katerim bi bilo odločeno o pritožničini pravici, obveznosti ali pravni koristi (1. točka izreka).

Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.

Po ustaljeni ustavnosodni presoji Ustavnega sodišča se v primeru, če izpodbijani predpis ne učinkuje neposredno, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Pobudnica je sicer vložila ustavno pritožbo, vendar z njo ne izpodbija aktov, izdanih na podlagi izpodbijanih določb ZSVarPre in ZPIZ-2. Ker pobudnica zato ne izkazuje pravnega interesa za presojo njune ustavnosti, je Ustavno sodišče njeno pobudo zavrglo (2. točka izreka).

Ustavno sodišče je sprejelo ta sklep na podlagi prve alineje prvega odstavka 55.b člena in tretjega odstavka 25. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik mag. Miroslav Mozetič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec. Sklep je sprejelo soglasno.

mag. Miroslav Mozetič

Predsednik